ΓΡΑΠΤΗ ΕΡΩΤΗΣΗ E-3489/98

υποβολή: Carlos Robles Piquer (PPE) προς την Επιτροπή

(25 Νοεμβρίου 1998)

Θέμα: Δημιουργία του "Αφρικανικού Δημοκρατικού Συμβουλίου" στη Λωζάνη

Στις 25 Σεπτεμβρίου 1998, έγινε γνωστή η δημιουργία του "Αφρικανικού Δημοκρατικού Συμβουλίου" (African Democratic Congress) στη Λωζάνη (Ελβετία). Δημιουργήθηκε προφανώς από τρεις πολιτικές ομάδες ή πολιτικά κόμματα της Ρουάντα. Ο πρώτος υπογράφων είναι ο πρώην Υπουργός Αμύνης, James Gasana, που υποχρεώθηκε να εγκαταλείψει τη Ρουάντα το 1993. Το μανιφέστο που δημοσιεύθηκε καταδικάζει εξίσου τα εγκλήματα των εξτρεμιστών Χούτου και Τούτσι και προσβλέπει σε μιά Ρουάντα ελεύθερη, δημοκρατική και μη ρατσιστική, ενταγμένη στο πλαίσιο "αφρικανικού κινήματος ολοκλήρωσης".

Πληροφορούμεθα συγχρόνως ότι η κογκολέζικη επαρχία Κίβου-Σουρ και, ιδίως, η πρωτεύουσά της, Μπουκαβού, βρίσκονται σε φρικτή κατάσταση. Έναντι της σχετικής εξουσίας που ασκούν τα στρατιωτικά σώματα της Ρουάντα και της Ουγκάντα, με στρατιώτες που δεν πληρώνονται και ζούν από τις λεηλασίες, δημιουργούνται πολιτοφυλακές Χούτου προερχόμενες από ομάδες "interhamwes". Το μίσος του πληθυσμού για τις ΗΠΑ και ο σκεπτικισμός για την Ευρωπαϊκή Ένωση αυξάνονται κάθε μέρα.

Θα μπορούσε η Επιτροπή να συμπληρώσει, να σχολιάσει, να αναλύσει και να διορθώσει τις πληροφορίες αυτές;

Απάντηση του κ. Pinheiro εξ ονόματος της Επιτροπής

(11 Δεκεμβρίου 1998)

Η σημερινή κυβέρνηση της Ρουάντα προέρχεται από τις συμφωνίες της Arusha του 1993, που προέβλεπαν τη σύσταση μιας κυβέρνησης Εθνικής Ενότητας, στην οποία θα εκπροσωπούνταν πολλά πολιτικά κόμματα. Παράλληλα, οι συμφωνίες αυτές απέκλειαν ορισμένες πολιτικές δραστηριότητες.

Είναι προφανές ότι η κατάσταση που επικρατεί σήμερα στην Ρουάντα αντανακλά μόνο μια μεταβατική περίοδο και ότι το σύνολο του λαού της Ρουάντα θα πρέπει να συμμετάσχει στον προβληματισμό σχετικά με το μέλλον της χώρας του. Η Επιτροπή, κατά συνέπεια, αντιμετωπίζει με ενδιαφέρον κάθε πρωτοβουλία σχετικά με τον εν λόγω προβληματισμό εκφράζοντας, παράλληλα, την ευχή να υπάρξει ένας εποικοδομητικός διάλογος μεταξύ όλων των πολιτών της Ρουάντα είτε ευρίσκονται εντός είτε εκτός των συνόρων της χώρας. Εντούτοις, η δήλωση, στην οποία προέβη στις 25 Σεπτεμβρίου 1998 το "Αφρικανικό Δημοκρατικό Κονγκρέσσο" αφήνει να πλανώνται αμφιβολίες όσον αφορά την πρόθεση των ιδρυτών του για εξεύρεση πολιτικών λύσεων, δεδομένου ότι κάνουν έκκληση για "αγώνα εναντίον της δικτατορίας που κατέχει την εξουσία στη Ρουάντα". Η Επιτροπή έχει επίγνωση της ανάγκης να υπάρξει στη Ρουάντα και νέα πρόοδος προς την κατεύθυνση του εκδημοκρατισμού, αλλά πιστεύει ότι η πρόοδος αυτή θα πρέπει να επιτευχθεί μέσω του διαλόγου. Το μόνο που μπορούν να επιτύχουν οι εκκλήσεις για ένοπλο αγώνα είναι η όξυνση των αντιπαραθέσεων και η εθνική και πολιτική πόλωση ενώ, παράλληλα, θα οδηγήσουν και σε νέες ανθρωπιστικές καταστροφές.

Η Επιτροπή δεν δύναται παρά να επιβεβαιώσει τα γεγονότα που επεσήμανε το Αξιότιμο Μέλος του Κοινοβουλίου και να συμμερισθεί τις ανησυχίες του όσον αφορά τη δυσοίωνη εξέλιξη των πραγμάτων στο Kivu. Έχοντας επίγνωση του γεγονότος ότι το κλειδί για μια ειρηνική διευθέτηση της διαμάχης βρίσκεται στα χέρια των ίδιων των αφρικανικών λαών, η Επιτροπή συμμετέχει στις προσπάθειες δημιουργίας των προϋποθέσεων για διαπραγματεύσεις και διάλογο τόσο στο εσωτερικό όσο και στο εξωτερικό της χώρας, που θα μπορέσουν να συμβάλουν στην οικοδόμηση μιας σταθερής ειρήνης στην περιοχή των Μεγάλων Λιμνών και της Κεντρικής Αφρικής.

Η Επιτροπή επαναλαμβάνει την προθυμία της να συμβάλει στην ανασυγκρότηση και στην ανοικοδόμηση του Kivu καθώς και να στηρίξει την εγκαθίδρυση των δομών που είναι αναγκαίες για την ύπαρξη ενός κράτους δικαίου, μόλις το επιτρέψει η κατάσταση στην Ρουάντα. Κατά το παρόν στάδιο, καταβάλλονται ήδη προσπάθειες να εξετασθεί η δυνατότητα χορήγησης ανθρωπιστικής βοήθειας στους πληθυσμούς που έχουν πληγεί σοβαρά από τις διαμάχες που τείνουν να διαιωνιστούν.